നഗരമധ്യത്തില് ഹൈവേയിലെ വേഗനിയന്ത്രണ ഹമ്ബ് അപകടക്കെണിയാകുന്നു പാലാ: റോഡ് സേഫ്റ്റി അഥോറിട്ടിയുടെ നിര്ദേശപ്രകാരം ഹൈവേയില് സ്ഥാപിച്ച വേഗനിയന്ത്രണ ഹമ്ബ് അപകടക്കെണിയാകുന്നു. ഏറ്റുമാനൂര്പൂഞ്ഞാര് ഹൈവേയില് പാലാ ടൗണ് ബസ് സ്റ്റാന്ഡിനു സമീപം നഗരമധ്യത്തില് നിര്മിച്ചിരിക്കുന്ന ഹമ്ബാണ് വാഹനങ്ങള്ക്കും സമീപത്തെ കെട്ടിടങ്ങള്ക്കും ഒരുപോലെ ഭീഷണിയാകുന്നത്. നിര്മാണത്തിലെ അശാസ്ത്രീയത മൂലം ഹമ്ബില് ദിനംപ്രതി അപകടങ്ങള് പതിവായിരിക്കുകയാണ്. ഇന്നലെ ഉച്ചയ്ക്ക് 12 ഓടെ ഹമ്ബില് കയറിയ ബൈക്ക് നിയന്ത്രണം വിട്ട് മറിഞ്ഞു. ബൈക്കില് സൂക്ഷിച്ചിരുന്ന മൂന്നു കിലോയോളം മൈദമാവ് റോഡിലാകെ നിരന്നു. പിന്നാലെ വാഹനങ്ങള് എത്തിയതോടെ മൈദ മീറ്ററുകള് ദൂരത്തില് പരന്നു. തുടര്ന്ന് മഴ പെയ്തതോടെ മൈദ പശ രൂപത്തിലായി. ഇതോടെ തുടര്ച്ചയായി രണ്ടു ബൈക്കുകളാണു തെന്നി മറിഞ്ഞത്. മൂന്നു പേര്ക്ക് അപകടങ്ങളില് പരിക്കേറ്റു. നാട്ടുകാര് ഫയര്ഫോഴ്സില് അറിയിച്ചതോടെ ഒരു യൂണിറ്റ് വാഹനവും ജീവനക്കാരുമെത്തി. ഫയര്ഫോഴ്സ് ഓഫീസര് ഷാജിമോന്റെ നേതൃത്വത്തില് ജീവനക്കാര് ഒരു മണിക്കൂറോളം കഠിനപരിശ്രമം നടത്തിയാണ് മൈദ നീക്കംചെയ്ത് റോഡ് പൂര്വസ്ഥിതിയിലാക്കിയത്. രണ്ടാഴ്ച മുമ്ബ് ഹബില് കയറി നിയന്ത്രണം വിട്ട വാഹനം സ്കൂട്ടറില് യാത്ര ചെയ്ത വ്യാപാരിയെ ഇടിച്ചു തെറിപ്പിച്ചിരുന്നു. അപകടത്തില് പരിക്കു പറ്റിയ വ്യാപാരി ഇപ്പോള് എഴുന്നേല്ക്കാന് വയ്യാതെ ചികിത്സയില് കഴിയുകയാണ്. നഗരത്തിലെ വേഗനിയന്ത്രണത്തിന്റെ ഭാഗമായാണ് ഹമ്ബ് നിര്മിച്ചത്. മഞ്ഞവരകള് പോലെ തോന്നിക്കുന്ന ആറു ലൈനുകള് ചേര്ന്നതാണ് ഹമ്ബ്. ഡ്രൈവര്മാര്ക്ക് മഞ്ഞ വരകളായി മാത്രമേ ഹമ്ബിനെ കാണാന് കഴിയുന്നുള്ളൂവെന്നു പരാതിയുണ്ട്. അതിനാല് വേഗം കുറയ്ക്കാതെ ഹമ്ബില് പ്രവേശിക്കുന്ന വാഹനങ്ങള് ഒന്നര മുതല് രണ്ടര ഇഞ്ച് വരെ കട്ടിയുള്ള മഞ്ഞവരകളില് കയറി കുലുങ്ങിച്ചാടും. ഇരുചക്രവാഹനങ്ങള് അപകടത്തില്പ്പെടുന്നതു പതിവാണ്. ഹമ്ബില് കയറുന്ന വാഹനങ്ങള് വേഗം പെട്ടെന്ന് കുറയ്ക്കുന്നതോടെ പിന്നാലെയെത്തുന്ന വാഹനങ്ങള് ഇടിച്ചും അപകടമുണ്ടാകുന്നുണ്ട്. കനത്ത മഴയില് പ്ലാസ്റ്റോപാരീസ് മിശ്രിതമായ ഹമ്ബില് പായല് നിറഞ്ഞ് തെന്നല് ഉണ്ടായിരിക്കുന്നതും വാഹനങ്ങള് അപകടത്തില്പ്പെടാന് കാരണമായിട്ടുണ്ട്. വലിയ വാഹനങ്ങള് വേഗത്തിലെത്തി വലുപ്പമറിയാതെ ഹമ്ബില് ചാടുന്നതോടെ സമീപത്തെ കെട്ടിടങ്ങളെല്ലാം വിറയ്ക്കുന്ന അവസ്ഥയാണ്. അരനൂറ്റാണ്ടോളം പഴക്കമുള്ള കെട്ടിടങ്ങളാണ് ഇവിടെയെല്ലാമുള്ളത്. ചില കെട്ടിടങ്ങളില് വിള്ളലുകള് രൂപപ്പെട്ടതായും പറയുന്നു. 50 മീറ്റര് ചുറ്റളവില് വരെ കുലുക്കം അനുഭവപ്പെടുന്നുണ്ട്. ഹമ്ബ് നീക്കം ചെയ്യണമെന്ന് വ്യാപാരി വ്യവസായി ഏകോപന സമിതി പാലാ യൂണിറ്റ് ആവശ്യപ്പെട്ടു. യോഗത്തില് വക്കച്ചന് മറ്റത്തില് എക്സ് എംപി അധ്യക്ഷത വഹിച്ചു. കൂടുതല് അപകടങ്ങള് സംഭവിക്കുന്നതിനുമുന്പ് അശാസ്ത്രീയമായി സ്ഥാപിച്ച ഹമ്ബുകള് അടിയന്തരമായി നീക്കം ചെയ്യണമെന്നാവശ്യപ്പെട്ട് പൊതുമരാമത്തുമന്ത്രി, മാണി സി. കാപ്പന് എംഎല്എ, പിഡബ്ല്യുഡി എക്സിക്യൂട്ടീവ് എന്ജിനിയര്, റോഡ് സേഫ്റ്റി കമ്മീഷണര്, കെഎസ്ടിപി തുടങ്ങിയവര്ക്ക് വ്യാപാരികള് പരാതി നല്കി. അശാസ്ത്രീയമായി നിര്മിച്ച ഹമ്ബിനെതിരെ വ്യാപാരികള് ഒപ്പിട്ട നിവേദനം ബന്ധപ്പെട്ട അധികാരികള്ക്കു സമര്പ്പിച്ചു. യോഗത്തില് ജനറല് സെക്രട്ടറി വി.സി. ജോസഫ്, ജോസ് ചെറുവള്ളി, ബൈജു കൊല്ലംപറമ്ബില്, ആന്റണി കുറ്റിയാങ്കല്, അനൂപ് ജോര്ജ്, എബിസണ് ജോസഫ് തുടങ്ങിയവര് പ്രസംഗിച്ചു.